Geldwa opgeblaas, gewapende bende buit kontant(Foto: SAPD) Die polisie is op soek na minstens 10 verdagtes in verband met ŉ transitorooftog wat Vrydag in die Bosbokrand-gebied in Mpumalanga plaasgevind het. ŉ Groep van minstens 10 gewapende rowers het omstreeks 07:00 op die geldwa toegeslaan op die R40 naby Dwarsloop. Volgens brig. Selvy Mohlala, polisiewoordvoerder, het die een groep verdagtes in ŉ wit Mercedes-Benz in die rigting van Bosbokrand aangery gekom waarna hulle reg van voor teen die Fidelity-geldwa gebots het. Die bestuurder van die geldwa het beheer oor die voertuig verloor en dit het omgeslaan. (Foto: SAPD) “Die res van die groep verdagtes het ook op die toneel aangekom en die vier veiligheidswagte oorval en van hul vuurwapens beroof. Die verdagtes het hierna springstof gebruik om die geldwa oop te blaas voor hulle sakke kontant uit die voertuig gesteel het.” Die verdagtes het die Mercedes-Benz aan die brand gesteek voor hulle in ŉ wit bakkie van die toneel gevlug het. Een van die veiligheidswagte het geringe beserings opgedoen en is na ŉ hospitaal geneem vir behandeling. Niemand is nog in hegtenis geneem nie.